Neuvoston yhteinen toiminta 2003/423/YUTP, annettu 5 päivänä kesäkuuta 2003, Euroopan unionin sotilasoperaatiosta Kongon demokraattisessa tasavallassa



Virallinen lehti nro L 143 , 11/06/2003 s. 0050 - 0052



Neuvoston yhteinen toiminta 2003/423/YUTP, annettu 5 päivänä kesäkuuta 2003, Euroopan unionin sotilasoperaatiosta Kongon demokraattisessa tasavallassa EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan, 18 artiklan 5 kohdan, 25 artiklan 3 kohdan, 26 artiklan sekä 28 artiklan 3 kohdan, sekä katsoo seuraavaa: (1) Neuvosto hyväksyi 8 päivänä toukokuuta 2003 neuvoston yhteisen kannan 2003/319/YUTP Euroopan unionin tuesta Lusakan aseleposopimuksen täytäntöönpanolle ja rauhanprosessille Kongon demokraattisessa tasavallassa sekä yhteisen kannan 2002/203/YUTP kumoamisesta(1). (2) Neuvosto hyväksyi 10 päivänä joulukuuta 2002 yhteisen toiminnan 2002/962/YUTP Euroopan unionin erityisedustajan toimeksiannon muuttamisesta ja jatkamisesta Afrikan Suurten järvien alueella(2). (3) Neuvosto pyysi 19 päivänä toukokuuta 2003 korkeana edustajana toimivaa neuvoston pääsihteeriä tutkimaan mahdollisuutta toteuttaa Euroopan unionin sotilasoperaatio Kongon demokraattisessa tasavallassa. (4) Yhdistyneiden Kansakuntien pääsihteeri on pyytänyt jäsenvaltioita toimittamaan Iturin alueelle väliaikaisen vakauttamisjoukon 30 päivänä toukokuuta 2003 hyväksytyn Yhdistyneiden Kansakuntien turvallisuusneuvoston päätöslauselman 1484 (2003) mukaisen toimeksiannon täytäntöönpanemiseksi. (5) Autonomisten EU-johtoisten kriisinhallintaoperaatioiden, joissa käytetään johtovaltiota, perustaksi 24 päivänä heinäkuuta 2002 hyväksytyn johtovaltioperiaatteen mukaisesti jokin jäsenvaltio olisi nimettävä operaatiota johtavaksi valtioksi. (6) Jotta voidaan suunnitella ja valmistella Euroopan unionin joukkojen saattamista toimintavalmiuteen Kongon demokraattisessa tasavallassa, olisi päätettävä operaatioesikunnan sijainti sekä nimitettävä operaation komentaja ja joukkojen komentaja. (7) Poliittisten ja turvallisuusasioiden komitean olisi huolehdittava EU-johtoisen operaation poliittisesta valvonnasta ja strategisesta johdosta ja sen olisi tehtävä asianmukaiset päätökset Euroopan unionista tehdyn sopimuksen 25 artiklan kolmannen kohdan mukaisesti. (8) Nizzassa 7-9 päivänä joulukuuta 2000 kokoontuneen Eurooppa-neuvoston antamien suuntaviivojen mukaisesti tässä yhteisessä toiminnassa olisi määritettävä Euroopan unionista tehdyn sopimuksen 18 ja 26 artiklan mukaisesti korkeana edustajana toimivan pääsihteerin asema niiden toimenpiteiden täytäntöönpanossa, jotka kuuluvat poliittisten ja turvallisuusasioiden komitean Euroopan unionista tehdyn sopimuksen 25 artiklan mukaisesti harjoittaman poliittisen valvonnan ja strategisen johdon piiriin. (9) Kolmannet valtiot voivat neuvoston kutsusta osallistua operaatioon. (10) Euroopan unionista tehdyn sopimuksen 28 artiklan 3 kohdan mukaisesti jäsenvaltiot vastaavat tästä yhteisestä toiminnasta, jolla on sotilaallista merkitystä, aiheutuvista toimintamenoista 17 päivänä kesäkuuta 2002 tehdyssä neuvoston päätöksessä vahvistettujen yleisten puitteiden mukaisesti. (11) Euroopan unionista tehdyn sopimuksen 14 artiklan 1 kohdassa edellytetään unionin käytettävissä olevien varojen osoittamista yhteisen toiminnan koko täytäntöönpanoajaksi; tässä yhteydessä olisi ilmoitettava ohjeellinen rahoitusmäärä. (12) Ohjeellinen rahoitusmäärä operaation yhteisiä kustannuksia varten on paras mahdollinen tämänhetkinen arvio, eikä se vaikuta sellaiseen talousarvioon otettaviin lopullisiin määriin, joka on hyväksyttävä 17 päivänä kesäkuuta 2002 tehdyssä yleisiä puitteita koskevassa päätöksessä vahvistettujen periaatteiden mukaisesti. (13) Tanskan asemasta tehdyn, Euroopan unionista tehtyyn sopimukseen ja Euroopan yhteisön perustamissopimukseen liitetyn pöytäkirjan mukaisesti Tanska ei osallistu niiden unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Tanska ei osallistu operaation rahoittamiseen, ON HYVÄKSYNYT TÄMÄN YHTEISEN TOIMINNAN: 1 artikla Operaatio 1. Euroopan unioni toteuttaa Kongon demokraattisessa tasavallassa Euroopan unionin sotilasoperaation (Artemis) Yhdistyneiden Kansakuntien turvallisuusneuvoston päätöslauselmassa 1484 (2003) esitetyn toimeksiannon mukaisesti. 2. Tähän tarkoitukseen käytettävät joukot toimivat neuvoston hyväksymässä asiakirjassa "EU:n Buniassa vallitsevan kriisitilanteen johdosta toteuttamia toimia koskevat puitteet" asetettujen tavoitteiden mukaisesti. 2 artikla Toimintaa johtavan valtion nimeäminen Ranska toimii operaatiota johtavana valtiona. 3 artikla Operaation komentajan nimittäminen Kenraalimajuri Neveux nimitetään Euroopan unionin operaation komentajaksi. 4 artikla Operaatioesikunnan sijainnin vahvistaminen Operaatioesikunta sijaitsee Centre de Planification et de Conduite des Opérations -keskuksessa (CPCO) Pariisissa, Ranskassa. 5 artikla Joukkojen komentajan nimeäminen Prikaatinkenraali Thonier nimitetään Euroopan unionin joukkojen komentajaksi. 6 artikla Suunnittelu ja operaation aloittaminen Neuvosto hyväksyy operaatiosuunnitelman, vahvistaa voimankäyttövaltuudet ja päättää operaation aloittamisesta. 7 artikla Poliittinen valvonta ja strateginen johto 1. Operaation poliittinen valvonta ja strateginen johto kuuluvat poliittisten ja turvallisuusasioiden komitealle, joka toimii neuvoston alaisuudessa. Neuvosto valtuuttaa poliittisten ja turvallisuusasioiden komitean tekemään asiaankuuluvat päätökset Euroopan unionista tehdyn sopimuksen 25 artiklan mukaisesti. Valtuutukseen sisältyy oikeus muuttaa operaatiosuunnitelmaa, johtamisjärjestelyä ja voimankäyttövaltuuksia. Operaation tavoitteita ja lopettamista koskeva päätöksentekovalta säilyy edelleen neuvostolla, jota avustaa korkeana edustajana toimiva pääsihteeri. 2. Poliittisten ja turvallisuusasioiden komitea antaa neuvostolle selvityksen säännöllisin väliajoin. 3. Euroopan unionin sotilaskomitean puheenjohtaja toimittaa säännöllisin väliajoin sotilasoperaation toteuttamista koskevan tilanneselvityksen poliittisten ja turvallisuusasioiden komitealle. Poliittisten ja turvallisuusasioiden komitea voi tarvittaessa kutsua operaation komentajan kokouksiinsa. 8 artikla Sotilaallinen johto 1. Euroopan unionin sotilaskomitea seuraa, että operaation komentajan vastuulla johdettava sotilaallinen operaatio toteutetaan asianmukaisesti. 2. Operaation komentaja toimittaa säännöllisin väliajoin tilanneselvityksen Euroopan unionin sotilaskomitealle, joka voi tarvittaessa kutsua operaation komentajan kokouksiinsa. 3. Euroopan unionin sotilaskomitea on operaation komentajan ensisijainen yhteyspiste. 9 artikla Suhteet Yhdistyneisiin Kansakuntiin, Kongon demokraattiseen tasavaltaan ja muihin rauhanprosessin osapuoliin 1. Puheenjohtajavaltio, korkeana edustajana toimiva pääsihteeri, operaation komentaja ja Euroopan unionin erityisedustaja Suurten järvien alueella varmistavat tämän yhteisen toiminnan täytäntöönpanoon liittyvien toimiensa tiiviin yhteensovittamisen. 2. Korkeana edustajana toimiva pääsihteeri toimii Euroopan unionin Suurten järvien alueen erityisedustajan avustamana sekä tiiviissä yhteistyössä puheenjohtajavaltion kanssa, Yhdistyneiden Kansakuntien, Kongon demokraattiseen tasavallan viranomaisten ja sen naapurivaltioiden sekä muiden rauhanprosessin osapuolten ensisijaisena yhteyshenkilönä. 3. Joukkojen komentaja pitää tehtäväänsä liittyvissä asioissa yhteyttä paikallisviranomaisiin, Yhdistyneiden Kansakuntien Kongon demokraattisessa tasavallassa oleviin tarkkailijajoukkoihin (MONUC) ja tarvittaessa muihin kansainvälisiin toimijoihin. 10 artikla Kolmansien valtioiden osallistuminen 1. Kolmansia valtioita voidaan kutsua osallistumaan operaatioon, tämän kuitenkaan vaikuttamatta Euroopan unionin päätöksenteon riippumattomuuteen ja yhteiseen toimielinjärjestelmään. 2. Poliittisten ja turvallisuusasioiden komitea toteuttaa asianmukaiset toimet osallistumiseen liittyvien järjestelyjen osalta ja jättää ne tarvittaessa neuvoston päätettäväksi, myös siltä osin kuin on kyse kolmansien valtioiden osallistumisesta yhteisten kustannusten rahoitukseen. 3. Neuvosto valtuuttaa poliittisten ja turvallisuusasioiden komitean tekemään asiaankuuluvat päätökset osallistumistarjousten hyväksymisestä operaation komentajan ja Euroopan unionin sotilaskomitean suosituksesta. 4. Neuvosto valtuuttaa poliittisten ja turvallisuusasioiden komitean tekemään asiaankuuluvat päätökset osallistujien komitean perustamiseksi siinä tapauksessa, että kolmansien valtioiden osallistuminen on sotilaallisesti merkittävää. 11 artikla Rahoitusjärjestelyt 1. Neuvosto vahvistaa menettelyt kustannusten jälkikäteen tapahtuvaa selvittämistä varten(3) 1 artiklassa tarkoitetun operaation yhteisten kustannusten kattamiseksi. 2. Tämän operaation yhteydessä ei yhteisinä kustannuksina suoritettaviksi hyväksytä joukkojen yleisiä kasarmi- ja majoituskuluja eikä joukkojen kuljettamiseen liittyviä yleisiä kuluja. 3. Ohjeellinen rahoitusmäärä on 7000000 euroa. 12 artikla Tietojen luovuttaminen kolmansille valtioille ja kansainvälisille järjestöille 1. Korkeana edustajana toimivalla neuvoston pääsihteerillä on valtuudet luovuttaa EU:n turvaluokiteltuja tietoja ja operaatiota varten laadittuja asiakirjoja tähän yhteiseen toimintaan osallistuville kolmansille osapuolille neuvoston turvallisuussääntöjä noudattaen. 2. Korkeana edustajana toimivalla neuvoston pääsihteerillä on valtuudet luovuttaa tähän yhteiseen toimintaan osallistuville kolmansille osapuolille neuvoston keskusteluihin liittyviä EU:n turvaluokittelemattomia asiakirjoja operaation osalta, siltä osin kuin sitä koskee neuvoston työjärjestyksen 6 artiklan 1 kohdan mukainen salassapitovelvollisuus. 13 artikla EU-johtoisten joukkojen asema Kongon demokraattisessa tasavallassa olevien EU-johtoisten joukkojen asemasta sovitaan tarvittaessa Kongon demokraattisen tasavallan hallituksen kanssa Euroopan unionista tehdyn sopimuksen 24 artiklassa määrätyn menettelyn mukaisesti. 14 artikla Yhteisön toiminta Neuvosto toteaa komission aikomuksen toimia tarvittaessa tämän yhteisen kannan tavoitteiden saavuttamiseksi. 15 artikla Voimaantulo Tämä yhteinen toiminta tulee voimaan 5 päivänä kesäkuuta 2003. Sen voimassaolo päättyy 1 päivänä syyskuuta 2003. 16 artikla Julkaiseminen Tämä yhteinen toiminta julkaistaan Euroopan unionin virallisessa lehdessä. Tehty Luxemburgissa 5 päivänä kesäkuuta 2003. Neuvoston puolesta Puheenjohtaja M. Chrisochoïdis (1) EUVL L 115, 9.5.2003, s. 87. (2) EYVL L 334, 11.12.2002, s. 5. (3) Perustana käytetään mallia neuvoston päätökseksi, joka koskee ennakkorahoitusmenettelyjen käyttöönottamista sellaisen EU:n operaation rahoittamiseksi, jolla on sotilaallista merkitystä tai merkitystä puolustuksen alalla (neuvoston 27. tammikuuta 2003 hyväksymä).